钦定古今图书集成/明伦汇编/氏族典/第301卷 > 《廖用贤尚友录》 > 梁慬
## 钦定古今图书集成/明伦汇编/氏族典/第301卷 > 《廖用贤尚友录》 > 梁慬

按《后汉书梁慬传》：“慬字伯威，北地弋居人也。父讽，历
州宰，使北单于。后坐失窦宪意，髡输武威杀之。窦氏
既灭，和帝征慬为郎中。延平元年，拜西域副校尉。会
任尚征还，以段禧为都护，守它乾城。城小，慬乃谲说
龟兹王白霸，欲入共保其城，白霸许之。龟兹吏人并
叛其王，而与温宿、姑墨数万兵反，共围城。慬等出战”，
大破之，龟兹乃定。永初元年，罢都护，诏慬留为诸军
援，屯金城。三年，南单于与乌桓大人俱反，围中郎将耿种于美稷。慬驰往赴之，斩其渠帅。单于复自将攻
慬，慬被甲奔击，所向皆破。单于惶怖乞降。拜慬度辽
将军。坐专擅，征下狱，抵罪。明年，马融上书讼慬与护
羌校尉庞参，有诏原刑。会叛羌寇三辅，关中盗贼起，
拜慬谒者，将兵击之。至湖县，病卒。